Jollan henkilökuntaa esittelemässä Jollaa yrityksenä sekä Mer- ja Nemo-projekteja Hackaday-tapahtumassa 2012.
**Jolla Oy** on suomalainen yritys, joka kehittää Sailfish OS -mobiilikäyttöjärjestelmää ja sitä käyttäviä laitteita. Jolla julkaisi sitä käyttävän Jolla-nimisen matkapuhelimen 20. toukokuuta 2013. Jolla kehitti myös vastaavaa taulutietokonetta.

Perustettaessa yrityksen henkilökunta koostui pääosin Nokian entisistä työntekijöistä. Sailfish perustuu Nokian kehittämään MeeGo-nimiseen Linux-käyttöjärjestelmään. Heinäkuussa 2015 Jolla ilmoitti keskittyvänsä Sailfish OS -käyttöjärjestelmän tekemiseen ja siirtävänsä laitevalmistuksen erilliseen yhtiöön.

Jollan kotipaikka on Helsinki, mutta sen pääkonttori sijaitsee Tampereella Finlaysonin alueella, ja sillä on pääkonttorin lisäksi tutkimus- ja kehitysyksikkö Tampereella. Yrityksen toimitusjohtaja on Sami Pienimäki.

Historia
--------

Jolla perustettiin lokakuussa 2011. Yritys sai alkunsa Nokian irtisanotuille työntekijöille suunnatusta Bridge-ohjelmasta. Huhtikuussa 2013 yrityksessä oli noin 70 työntekijää, joista suuri osa on Nokian entisiä työntekijöitä. Yhtiön ensimmäisenä toimitusjohtajana toimi Jussi Hurmola, jonka korvasi Marc Dillon. Jolla on saanut rahoitusta 10 miljoonaa euroa Tekesiltä ja Jollan hallituksen puheenjohtajan Antti Saarnion jo aiemmin tuntemilta yksityissijoittajilta. Joulukuussa 2012 ja helmikuussa 2013 yhteensä miljoonalla eurolla Jollan osakkeita ostanut China Fortune Holdings Limited omistaa yhtiöstä noin 6,25 prosenttia. Lokakuussa 2013 kerrottiin, että Jolla on valittu Millennium Distinction Awards -tunnustuspalkinnon saajaksi.

Tammikuussa 2013 MTV3 uutisoi, että suomalainen matkapuhelintarvikkeita valmistava Golla olisi haastanut Jollan oikeuteen ja vaatii Jollan tavaramerkkirekisteröinnin kumoamista liian samankaltaisen tavaramerkin vuoksi. Jollan hallituksen puheenjohtajan Antti Saarnion mukaan Jolla on toiminut asiassa lain kirjainta noudattaen ja, että viranomainen käsitteli Jollan ja Gollan nimien samankaltaisuudet jo rekisteröinnin yhteydessä.

Lisärahoituksen saamiseksi Jolla harkitsi listautumista vuoden 2014 alkupuoliskolla First North -kasvupörssiin Helsinkiin. Yritys listautuisi todennäköisesti myös Hongkongin GEM-kasvupörssiin. Zdnetin haastattelussa 11. kesäkuuta Tomi Pienimäki kertoi toisen rahoituskierroksen sulkeutuvan kesäkuun aikana. Aiemmin on kerrottu rahoituskierroksen tavoitteena olevan 30 miljoonaa euroa ja, että se toteutettaisiin vaihtovelkakirjalainana.

### Keskittyminen Sailfish-käyttöjärjestelmään

Yhtiö ilmoitti heinäkuussa 2015 keskittyvänsä Sailfish-käyttöjärjestelmän kehittämiseen ja lisensointiin sekä turvallisiin puhelimiin. Samalla yhtiön toimitusjohtaja Tomi Pienimäki eroaa. Jollan strategiana on Sailfish-käyttöjärjestelmän lisensointi muille laitevalmistajille erityisesti BRICS-maissa (Brasilia, Venäjä, Intia, Kiina, Etelä-Afrikka). Esimerkiksi Venäjällä tutkitaan Sailfishin käyttöä älypuhelinalustana maan digipalveluissa. Helmikuussa 2022 Jolla ilmoitti lopettaneensa liiketoimintansa Venäjällä vuoden 2021 aikana.

Marraskuussa 2015 Jolla ilmoitti hakeutuvansa yrityssaneeraukseen, koska sen marraskuussa päättymässä ollut rahoituskierros viivästyi. Yhtiö myös ilmoitti lomauttavansa suuren osan työntekijöistään. Jolla sai rahoituksensa kuntoon joulu-tammikuun aikana, jonka jälkeen Sailfishin kehitystä ja markkinointia jatkettiin.

### Tuottoisuus

Elokuussa 2021 Jolla kertoi vuoden 2020 olleen "käännekohta" ja sen saavuttaneen kannattavuuden. Jolla on aloittanut uuden tuotteen tarjonnan nimeltä AppSupport for Linux Platforms, joka mahdollistaa yhteensopivuuden Android-sovelluksille Linuxissa ilman tarvetta lisensoida koko Sailfish OS -käyttöjärjestelmää. Jollan mukaan AppSupportille on ollut kiinnostusta autoteollisuuden yrityksistä, jotka haluavat tarjota Android-yhteensopivuutta omissa viihdejärjestelmissä ilman tarvetta lisensoida Googlen tarjoamia ratkaisuja. Muita mahdollisia käyttökohteita ovat sulautetut järjestelmät ja esineiden internet -laitteet.

Venäjän valtion Rostelecom omisti noin 30 % Jollan osakkeista. Yhtiö menetti markkinansa autoteollisuudessa ja Venäjällä Venäjään kohdistuvien pakotteiden vuoksi. Jolla haettiin kesäkuussa 2023 uudeleen yrityssaneeraukseen. Pirkanmaan käräjäoikeuden marraskuussa 2023 vahvistavan saneerausohjelman mukaan koko yhtiön liiketoiminta ja henkilöstö siirretään uuteen yhtiöön, jonka omistavat Jollan entinen johto.

Sailfish-alusta
---------------

*Pääartikkeli: Sailfish OS*
Jolla kehittää puhelimiin omaa Sailfish-alustaansa. Sailfish esiteltiin 21. marraskuuta 2012 aloittavien yritysten Slush-tapahtumassa Helsingissä. Sailfish perustuu Nokian ja Intelin kehittämään MeeGo-nimiseen Linux-käyttöjärjestelmään. Sailfish ei käytä Nokian N9-puhelimessa käytettyä Harmattan-haaraa. Sailfish OS muodostuu Meegon Mer-haaran peruskomponenteista, jonka päälle on rakennettu Jollan Qt Quick- ja QML-kirjastoihin perustuva käyttöliittymä. Jotta käyttöjärjestelmää voidaan käyttää oikeassa laitteessa, laitevalmistajan pitää toteuttaa alustalle vielä laitekohtainen sovitus  sekä mahdolliset omat muutoksensa käyttöliittymään. Sailfish-alustan kehitystyökalut tulivat ladattavaksi helmikuussa 2013.

Alusta käyttää Qt-kehitysympäristöä, Wayland-näytönhallintajärjestelmää ja siinä on tuki HTML5-sovelluksille. Alustalla voi ajaa myös Android-ohjelmia käyttäen Myriadin Alien Dalvik -virtuaalikonetta. Sailfish-alustalla on oma Jolla-kauppa ja se tukee muun muassa Aptoide-sovelluskauppaa. Puhelimeen saa ladattua myös Googlen Playn, mutta se ei ole vakiona asennettuna tai tuettuna. Myös Amazonin Appstore on käytettävissä.

Jolla aikoo erottua muista valmistajista muun muassa omalla käyttöliittymällä sekä nykyisiä puhelimia paremmalla moniajolla. Jollan marraskuussa 2012 julkaiseman lehdistötiedotteen mukaan ST‐Ericssonin NovaThor-alusta tukee Sailfishia.

Ericssonin ja STMicroelectronicsin yhteisyritys ST-Ericsson kaatui maaliskuussa 2013 ja se pilkottiin omistajiensa kesken. Uusien NovaThor-piirien kehitys lopetettiin.
Jollan puhelinten ilmoitettiinkin perustuvan Qualcommin Snapdragon -järjestelmäpiiriin ja ominaisuuslistaa karsittiin. Puhelin oli tarkoitus saada toimitettua vuoden 2013 loppuun mennessä.

Jollan hallituksen puheenjohtajan mukaan alustan lisensointi muille valmistajille menee siten, että ensin Jolla tekee valmiiksi oman puhelimensa. Tämän jälkeen Jolla kehittää muille puhelinbrändeille tarkoitetun Sailfish-puhelimen. Sen jälkeen on erillisen Sailfish-ohjelmiston lisensoinnin aika. Saarnion mukaan "Ensin tarvitaan tietty kuluttajakysyntä käyttöjärjestelmälle ennen kuin sitä voi lisensioida".

Helmikuussa 2017 Jolla ilmoitti 250 miljoonan dollarin sopimuksesta kiinalaisen yhtiön kanssa alustan kehityksestä kiinalaisille markkinoille.

Laitteet
--------

### Jolla-puhelin

Marc Dillon esittelee puhelinta Jolla Love Day -tapahtumassa.

Jolla julkaisi ensimmäisen puhelimensa 20. toukokuuta 2013 pidetyssä Jolla Love Day -tapahtumassa. Puhelimen nimi *Jolla* ja sen keskeisimmät julkistetut ominaisuudet ovat sen perustuminen Jollan Sailfish-alustaan, 4,5 tuuman näyttö, Qualcomm tuplaydinprosessori 1,4 GHz, 8 megapikselin kamera ja tuki 4G-verkoille. Puhelin muodostuu kahdesta osasta jossa vaihdettavaa takaosaa kutsutaan nimellä *The Other Half*.

Matkapuhelinoperaattori DNA on kertonut olleensa mukana Jolla-älypuhelimen tuotekehityksessä ja toi sen myyntiin ainoana operaattorina Suomessa ja ensimmäisenä maailmassa. Puhelinten myyminen DNA-kaupoissa aloitettiin joulukuussa 2013 ja on tarkoitus aloittaa Kiinassa vuoden 2014 alkupuoliskolla.

Jollan toimitusjohtaja Tomi Pienimäki kertoi 2013 ensimmäisen puhelimen myyntiodotusten olevan sadoissa tuhansissa laitteissa jolloin liiketoiminta olisi kannattavaa ja ettei nyt julkaistu puhelin ole todennäköisesti se jolla pyritään Kiinan markkinoille. Jollan vuonna 2013 valmistunut myyntierä myydään loppuun vuoden 2015 kesän aikana. Yleisten arvioiden mukaan myytyjen Jolla-puhelinten määrä liikkuu kymmenissä tuhansissa ja Jollan tiedottaja Juhani Lassilan mukaan luku on kokoluokaltaan oikea.

Lennossa vaihdettavalla The Other Half -takaosalla puhelinta voidaan personoida tietyn teeman mukaiseksi. Esimerkiksi laitteella voisi olla erilliset työ- ja vapaa-aika kuoret, jossa ohjelmisto reagoisi työkuorien kiinnioloon esimerkiksi siten, että laite ei näytä silloin Facebook-statuspäivityksiä. Vaihdettavilla kuorilla voi laajentaa mekaanista toiminnallisuutta esimerkiksi paremmalla äänentoistolla tai salamavalolla. Kyselyihin näppäimistön tuovasta lisäkuoresta esittelytilaisuudessa vastattiin siten, että kuorten käyttömahdollisuuksissa *vain mielikuvitus on rajana*.

Zdnetin mukaan kuoressa olisi tarkemmin täsmentämätön NFC-toiminnallisuus. Zdnetin haastattelussa keskusteltiin lisäakulla tai aurinkopaneelilla varustetuista kuorista.

#### Ennakkomyynti ja lanseeraus

Puhelinta myytiin 20.5.2013 ja 11.7.2013 välisenä aikana ennakolta suomalaisen Invesdor-joukkorahoitusalustan kautta. Ennakkomyynti oli osa Jollan markkinointia. Samalla sillä varmistettiin, että Jollan fanit saivat puhelimen ensimmäisenä. Ennakkomyynnissä puhelimen hinta oli 399 euroa. Maksamalla 40 euroa ennakkotilaajat saivat prioriteetin tilausjonossa ja *I am the First One* -t-paidan. 100 eurolla sai näiden lisäksi erityisen värikuoren sekä 100 euron kupongin joka vähennettiin puhelimen ostohinnasta.

21. elokuuta Jolla kertoi lehdistötiedotteessaan, että he olivat saaneet myytyä ennakkotilattavana olleen ensimmäisen valmistuserän loppuun. Yhteensä tilauksia oli tullut kymmeniä tuhansia 136 maasta. 3T-lehden lähteiden mukaan ennakkotilauksia olisi ollut jopa 50 000. Samalla Jolla ilmoitti syksyllä järjestetystä toisesta ennakkomyyntikampanjasta. Puhelinten toimitukset ennakkotilaajille toteutettiin jouluaattoon 2013 mennessä.

Kesäkuun alussa Pienimäki kertoi, että ennakkotilattujen puhelinten prototyyppien valmistus alkaisi kesäkuun aikana. Samalla hän kertoi, että kesäkuussa tehtyihin prototyyppeihin nähden puhelin tulisi vielä muuttumaan seuraavien kuukausien aikana. Esimerkiksi kameran paikkaa voitaisiin muuttaa ja laite tulisi ohenemaan noin 10 prosenttia.

Jolla lanseerasi lopullisen puhelimensa medialle 27. marraskuuta 2013 Helsingissä. Samassa yhteydessä ensimmäiset 450 DNA-operaattorin asiakasta sai lunastaa laitteensa. Päivää myöhemmin Jolla järjesti mediatilaisuuden Lontoossa.
Ensimmäiset media-arviot olivat vaihtelevia. Suomessa laitetta ja sen uutta käyttöjärjestelmää sekä ylistettiin että arvioitiin keskeneräiseksi. Kansainväliset tekniikkajulkaisut The Verge ja Engadget arvioivat julkaistun laitteen pääosin kriittisesti.

Puhelin eli seitsemän vuotta, sen päivitykset lopetettiin vuoden 2021 alussa.

### Tabletti

Marraskuussa 2014 Jolla julkisti Slush-tapahtumassa tabletin, jonka määrä oli tulla markkinoille keväällä 2015. Siinä on Sailfish-käyttöjärjestelmän päivitetty versio. Laitteen koko on 7,9 tuumaa ja siinä on 32 gigatavua tallennustilaa. Siinä toimivat myös Androidille suunnitellut ohjelmat. Tabletin julkaisu viivästyi useaan otteeseen ja marraskuun 2015 yrityssaneerauspäätöksen seurauksena toimitukset jäädytettiin kokonaan.

### Intex Aqua Fish -puhelin

Helmikuussa 2016 intialainen Intex-puhelinvalmistaja ilmoitti tuovansa myyntiin Aqua Fish -nimisen Sailfish-alustaa käyttävä puhelimen. Puhelin näyttää ulkoisesti ensimmäiseltä Jolla-puhelimelta, mutta on hieman isompi. Siinä on neliydinprosessori, 2 gigatavua muistia ja viiden tuuman 1 280 × 720 pikselin resoluutiolla varustettu näyttö. Toukokuussa Jolla ilmoitti tuovansa tuhannen kappaleen erän puhelimia kehittäjien käyttöön Jolla C -nimellä.

Yhteistyökumppanit
------------------

Jolla on perustanut Hongkongiin allianssiyrityksen, jonka tehtävänä on kehittää ja lisensoida Sailfish-alustaa. Allianssiin kuuluu Jollan lisäksi ainakin ST-Ericsson, DNA, Digia ja D.Phone. Puhelimen muotoilussa Jollan yhteistyökumppanina toimii suomalainen Infinity. Jolla ei valmista puhelimiaan itse, vaan valmistuttaa ne yhteistyökumppaneillaan.

Heinäkuussa 2012 Jolla solmi myynti- ja jakelusopimuksen kiinalaisen älypuhelinmyyjän D.Phone Groupin kanssa. D.Phonella on Kiinassa 2 000 myymälää, ja se on maan suurin älypuhelinten vähittäismyyjä. Suomessa Jolla on sopinut myyntiyhteistyöstä matkapuhelinoperaattori DNA:n kanssa. Laitevalmistajista kiinalainen Zopo Mobile on kertonut kehittävänsä Sailfish-alustaa käyttävää älypuhelinta.

Helmikuussa 2014 Verkkokauppa.com aloitti Jolla-puhelimen (hintaan 389,90 euroa) sekä Keira Black ja Aloe Other Half -älykuorien (hintaan 29,90 euroa) myynnin.

Kuvagalleria
------------

* Marc Dillon esittelee Jollaa Slush-tapahtumassa 21. marraskuuta 2012.Marc Dillon esittelee Jollaa Slush-tapahtumassa 21. marraskuuta 2012.
* Ihmiset jonottavat päästäkseen kokeilemaan Jollan puhelinta.Ihmiset jonottavat päästäkseen kokeilemaan Jollan puhelinta.
* Merimiestyttö ottaa kuvaa Marc Dillonista Jolla Love Day:ssä.Merimiestyttö ottaa kuvaa Marc Dillonista Jolla Love Day:ssä.
* Teleoperaattori DNA:n myymälä Narinkkatorilla illalla 27. marraskuuta 2013, jolloin ensimmäiset Jollat myytiin Suomessa.Teleoperaattori DNA:n myymälä Narinkkatorilla illalla 27. marraskuuta 2013, jolloin ensimmäiset Jollat myytiin Suomessa.

Katso myös
----------

* HMD Global

Lähteet
-------

1. 1 2  Jolla Oy *finder.fi*. Viitattu 21.3.2021.
2. 1 2  Jolla Oy *Yritys- ja yhteisötietojärjestelmä*.  12.4.2018. Patentti- ja rekisterihallitus ja Verohallinto. Viitattu 12.4.2018.
3. ↑  Jolla Oy Yritys- ja yhteisötietojärjestelmä.  Arkistoitu 19.7.2012. Viitattu 14.5.2013.
4. 1 2  Yrityksen tiedot: Jolla Oy *is.fi*. Taloussanomat. Viitattu 2.1.2019.
5. ↑  Jollan puhelinjulkistus viivästyy: "Pyritään siihen, että jotain saataisiin ulos kesään mennessä" *Suomen kuvalehti*.  21.11.2012. Viitattu 21.11.2012.
6. 1 2  Jolla keskittyy ohjelmistoihin. Digitoday 7.7.2015. Viitattu 8.7.2015.
7. 1 2  Constantinescu, Stefan: Interview: Jussi Hurmola, the CEO of JollaMobile *IntoMobile*.  11.7.2012.  Arkistoitu 22.8.2012. Viitattu 13.7.2012. (englanniksi)
8. 1 2  TechCrunch: Jollalta tänä vuonna kaksi puhelinta – vain toinen massamarkkinoille *Talouselämä*.  10.7.2012.  Arkistoitu 12.7.2012. Viitattu 12.7.2012.
9. ↑  Vänskä, Olli: Jolla muutti Nokian entisiin tiloihin *Tietoviikko*.  26.4.2013.  Arkistoitu 28.4.2013. Viitattu 27.4.2013.
10. ↑  Koivula, Tero: Näillä eväin Jolla lähtee maailmanvalloitukseen  7.10.2012. MTV3. Viitattu 8.10.2012.
11. ↑  Talouselämä: Itellan it-johtaja alkaa vetää Jollaa *ITViikko*.  3.5.2013. Viitattu 8.5.2013.
12. ↑  Pervilä, Markku: Yllätyskäänne: Jolla vaihtaa toimitusjohtajaa *Tietoviikko*.  15.10.2012.  Arkistoitu 16.10.2012. Viitattu 15.10.2012.
13. ↑  Markus: Jollalle uusi omistaja Hong Kongista – omistus pian 6,25 prosenttia *Mobiili.fi*.  19.2.2013. Viitattu 25.2.2013.
14. ↑  Lehtiniitty, Markus: Puhelinta odoteltaessa Jolla pokkasi Millennium-tunnustuksen: "Vaativat tavoitteet, kansainvälinen rahoitus ja rohkea riskinotto" *Mobiili.fi*.  22.10.2013. Viitattu 22.10.2013.
15. ↑  Teemu Laitila: Golla haastoi Jollan oikeuteen samankaltaisen nimen vuoksi (päivitetty) *Puhelinvertailu.com*.  15.1.2013. Viitattu 16.1.2013.
16. 1 2  Martikainen, Toivo: Jolla: "Emme tavoittele aluksi isoja volyymejä" *Digitoday*.  21.8.2013. Viitattu 21.8.2013.
17. ↑  Heiskanen, Mirva: Jolla aikoo Helsingin pörssin kasvulistalle - paljastaa rahoitussuunnitelmansa *Talouselämä*.  19.10.2012.  Arkistoitu 20.10.2012. Viitattu 15.10.2012.
18. 1 2 3  Best, Jo: Jolla to close new funding round 'within weeks' *Zdnet*.  11.6.2013. Viitattu 13.6.2013. (englanniksi)
19. ↑  Markus: Jollan rahoituskierros lähes valmis – puhelinta ennakkotilattu 118 maasta, tuotanto alkamassa kesäkuussa *Mobiili.fi*. 12.6.2013. Viitattu 13.6.2013.
20. ↑  LinkedIn *linkedin.com*.
21. ↑  Jolla hakeutuu yritys­saneeraukseen ja lomauttaa suuren osan työntekijöistään *Helsingin Sanomat*.  20.11.2015. Viitattu 29.11.2015.
22. 1 2 3 4  Natasha Lomas: Jolla hits profitability ahead of turning 10, eyes growth beyond mobile *techcrunch.com*.  26.8.2021. Viitattu 28.8.2021. (englanniksi)
23. ↑  Liisa Niemi: Tamperelainen Jolla pääsi eroon venäläis­omistajistaan, yhtiön entinen johto ostaa liiketoiminnan *aamulehti.fi*.  27.11.2023. Viitattu 23.3.2024. (englanniksi)
24. ↑  Jollan Sailfish-video – mainontaa, mielikuvia ja musiikkia *Digitoday*.  21.11.2012. Sanoma News Oy. Viitattu 21.11.2012.
25. ↑  Vaalisto, Heidi: Ensimmäinen Jolla-kännykkä tulee ensi vuonna *Digitoday*.  21.11.2012. Sanoma News Oy. Viitattu 21.11.2012.
26. ↑  Lappalainen, Elina: Nokia: Jollan Meego-puhelin tervetullut, me keskitymme Lumiaan *Talouselämä*.  9.7.2012.  Arkistoitu 11.7.2012. Viitattu 11.7.2012.
27. ↑  Markus: Jollan Sailfish-käyttöjärjestelmän SDK-sovelluskehityspaketti ladattavissa *Mobiili.fi*.  25.2.2013. Viitattu 25.2.2013.
28. ↑  MeeGo Smartphones and Operating System Find a New Life in Jolla Ltd. (Lehdistötiedote)  7.7.2012. MuroBBS. Viitattu 17.7.2012. (englanniksi)[vanhentunut linkki]
29. ↑  Lehto, Tero: Tässä on Jollan salainen ase *3T*.  17.8.2012.  Arkistoitu 20.8.2012. Viitattu 17.8.2012.
30. ↑  Larabel, Michael: Jolla's First Smartphone Powered By Wayland *Phoronix*.  13.7.2013. Viitattu 17.7.2013. (englanniksi)
31. ↑  Souppouris, Aaron: Nokia ex-pats Jolla offer a first look at their Sailfish smartphone OS *The Verge*.  21.11.2012. Viitattu 29.11.2012. (englanniksi)
32. ↑  Lehto, Tero: Jolla-puhelimilla ei pääse Googlen Android-kauppaan *3T*.  16.11.2012.  Arkistoitu 30.11.2012. Viitattu 29.11.2012.
33. 1 2 3  Best, Jo: Jolla: With just months til launch, here's what's happening with the Sailfish smartphone *Zdnet*.  17.7.2013. Viitattu 17.7.2013. (englanniksi)
34. ↑  How To Install The Amazon App Store On Your Jolla Device *linuxg.net*. Viitattu 10.2.2017.
35. ↑  Tung, Liam: Jolla's MeeGo UI is ready to go - and it's on the hunt for mobile talent *ZDNEt*.  17.8.2012. Viitattu 16.8.2012. (englanniksi)
36. ↑  Mäntylahti, Ossi: Haastattelussa Jollan Jussi Hurmola  16.7.2012. Tietokone.  Arkistoitu 18.7.2012. Viitattu 17.7.2012.
37. ↑  Sailfish advances: Sailfish OS, with SDK and UI introduced (pdf) (lehdistötiedote)  21.11.2012. Jolla Ltd.  Arkistoitu 2.12.2012. Viitattu 21.11.2012. (englanniksi)
38. ↑
39. ↑
40. ↑
41. ↑  Heiskanen, Mirva: Jollan Antti Saarnio: ensi vuonna myymme miljoona puhelinta *Talouselämä*.  20.5.2013. Viitattu 21.5.2013. [vanhentunut linkki]
42. ↑  Jolla inks exclusive license to kick-start its Android alternative in China Tech Crunch. Viitattu 28.2.2017.
43. ↑  Salminen, Eero: Sailfish China -yhteenliittymän tavoitteena on rakentaa oma mobiilikäyttöjärjestelmä Kiinan markkinoille Suomi Mobiili. Viitattu 2.3.2017.
44. ↑  The Movement Jolla. Viitattu 20.5.2013. (englanniksi)
45. ↑  MoMo Helsinki – May 20th – Featuring Jolla Love Day  14.5.2013. Mobile Monday.  Arkistoitu 8.4.2014. Viitattu 21.5.2013. (englanniksi)
46. ↑  Maailman ensimmäinen Jolla-puhelin tulee - "hyödynnämme rohkeasti start-up-henkistä etenemistapaa" *Talouselämä*.  13.6.2013.  Arkistoitu 15.6.2013. Viitattu 13.6.2013.
47. ↑  Länkinen, Tiina: Jollan mielessä muitakin mobiililaitteita *Yle*.  20.5.2013. Viitattu 21.5.2013.
48. 1 2  Tung, Liam: Jolla: All eyes are on the hardware — but what about the ecosystem? *Zdnet*.  24.5.2013. Viitattu 13.6.2013. (englanniksi)
49. ↑  Henrik Kärkkäinen: Jollalta luvassa uutisia – uusi puhelin? Jollalta luvassa uutisia – uusi puhelin? *digitoday.fi*.  14.8.2015. Viitattu 14.8.2015.
50. ↑  Markus: Jollaan puhelimeen lisättävissä uusia ominaisuuksia vaihtokuorilla *Mobiili.fi*.  20.5.0213. Viitattu 21.5.2013.
51. ↑  Markus: Jollan puhelimen ennakkomyynti päättyi *mobiili.fi*.  11.7.2013. Viitattu 12.7.2013.
52. ↑  Kalmi, Riikka: Ennakkotilaajat saavat hienomman Jolla-puhelimen *Digitoday*.  16.4.2013. Viitattu 17.4.2013.
53. ↑  Lehto, Tero: Jolla kahmii ennakkotilauksia – jo noin 50 000 puhelinta *3T*.  21.8.2013.  Arkistoitu 23.8.2013. Viitattu 21.8.2013.
54. ↑  The first production batch of Jolla smartphone s fully booked with demand from 136 countries (lehdistötiedote)  21.8.2013. Jolla.  Arkistoitu 23.8.2013. Viitattu 21.8.2013. (englanniksi)
55. ↑  Jolla myöntää toimitusongelmat *Iltalehti*.  11.12.2013.  Arkistoitu 14.12.2013. Viitattu 24.12.2013.
56. ↑   (Arkistoitu – Internet Archive)
57. ↑
58. ↑   tekniikkajulkaisuista
59. ↑
60. ↑
61. ↑
62. ↑  Legendaarinen Jolla-puhelin uppoaa lopullisesti – päivityksiä ei enää tehdä *Mikrobitti*.  8.1.2021. Viitattu 25.2.2021.
63. ↑  Jaakkola, Johan: Jo toinen suomalainen tablettitietokone tulossa markkinoille – Myös Jolla julkisti uuden laitteen *Yle Uutiset*.  19.11.2014. Viitattu 19.11.2014.
64. ↑  Jolla ei ole pystynyt toimittamaan asiakkaille ennalta maksettuja laitteita – 12 000 tablettia maksettu, toimitukset jäissä *Helsingin Sanomat*.  21.11.2015. Viitattu 29.11.2015.
65. ↑  Jolla kerää kasaan rajattua yhteisöä – tuhannelle luvassa uusi Jolla C -puhelin *Mobiili.fi*.  26.5.2016. Viitattu 26.5.2016.
66. ↑  Kaksi ja puoli vuotta myöhemmin – näin uusi Sailfish-puhelin eroaa Jollan alkuperäisestä *Mobiili.fi*.  25.2.2016,. Viitattu 26.5.2016.
67. ↑  Jolla: Official Infinity Press Release 11/03 *Jolla Tides*.  12.3.2013.  Arkistoitu 19.5.2013. Viitattu 20.5.2013.
68. ↑  Ex-nokialaisten Jolla sai jakelusopimuksen Kiinaan *MTV3*.  16.7.2012. Viitattu 16.7.2012.
69. ↑  DNA lupaa myydä Jollan puhelimia *Taloussanomat*.  21.11.2012. Viitattu 21.11.2012.
70. ↑  Jha, Nilabh: Smartphone with Sailfish OS coming soon to India *The Mobile Indian*.  28.1.2013.  Arkistoitu 30.1.2013. Viitattu 28.1.2013.
71. ↑

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Jolla (yritys)**.
* Yrityksen kotisivut
* Sailfish-käyttöjärjestelmän sivusto
* Youtube, 19.9.2013, Näin Jollan elepohjainen käyttöliittymä toimii -video.
* KickNetwork, 20.5.2013, Jolla Launch Interview: We Have No Direct Competitors, This Is a Different Ball Game (video)